Številka: 35409-8/2025-2570-13

Datum: 17. 2. 2025

Ministrstvo za okolje, podnebje in energijo izdaja na podlagi 131.a člena Zakona o urejanju prostora (Uradni list RS, št. [199/21](https://www.uradni-list.si/glasilo-uradni-list-rs/vsebina/2021-01-3971), [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O, [78/23](https://www.uradni-list.si/glasilo-uradni-list-rs/vsebina/2023-01-2478) – ZUNPEOVE, [95/23](https://www.uradni-list.si/glasilo-uradni-list-rs/vsebina/2023-01-2670) – ZIUOPZP, [23/24](https://www.uradni-list.si/glasilo-uradni-list-rs/vsebina/2024-01-0694) in 109/24) v upravni zadevi odločanja o potrebnosti izvedbe celovite presoje vplivov plana za obnovo, izvedbe ukrepov za zmanjšanje poplavne ogroženosti osrednjega dela Občine Cerklje – Suhi graben (OPPN – O Suhi graben), pripravljavcu plana Občini Cerklje na Gorenjskem, Trg Davorina Jenka, 4207 Cerklje, naslednjo

# ODLOČBO

1. V postopku priprave plana OPPN – O Suhi graben, je treba izvesti celovito presojo vplivov na okolje.
2. V postopku priprave plana OPPN – O Suhi graben, ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

# Obrazložitev

Pooblaščenec stranke Občine Cerklje na Gorenjskem, podjetje UB URBANISTIČNI BIRO d. o. o., Kolodvorska 2, 1240 Kamnik (v nadaljevanju stranka), je na Ministrstvo za okolje, podnebje in energijo (v nadaljnjem besedilu ministrstvo) podal vlogo, št. 01/2025, z datumom 9. 1. 2025, za izdajo odločbe, po 131.a členu ZUreP-3, o obveznosti izvedbe celovite presoje vplivov na okolje za plan OPPN za obnovo, izvedbe ukrepov za zmanjšanje poplavne ogroženosti osrednjega dela Občine Cerklje (v nadaljnjem besedilu OPPN – O Suhi graben).

Vlogi je bila priložena in tekom postopka pridobljena naslednja dokumentacija:

* Vloga UB Urbanistični biro d. o. o., št. 01/2025, 9. 1. 2025,
* Pooblastilo Občine Cerklje št. 350-3/2021-12, 18. 12. 2023,
* Grafični prikaz OPPN – O Suhi graben, UB Urbanistični biro d. o. o., 9. 1. 2025,
* Vloga o nameri priprave plana UB Urbanistični biro d. o. o., 15. 1. 2025,
* Mnenje ZRSVN št. 3563-0584/2023-8, 3. 2. 2025,
* Mnenje MZ št. 354-17/2025-4, 4. 2. 2025 in mnenje NLZOH št. 2940-09/1649-25/NP-5420439, 4. 2. 2025,
* Mnenje MK št. 35012-17/2025-3340-4, 5. 2. 2025,
* Izjasnitev št. 05/2025, UB Urbanistični biro d. o. o., 14. 2. 2025,
* Mnenje ZZRS št. 4201-19/2025-4, 14. 2. 2025.

Zakona o urejanju prostora (v nadaljnjem besedilu ZUreP-3) v 131.a členu, v 9. odstavku, določa, da ministrstvo, pristojno za celovito presojo vplivov na okolje v 15 dneh po prejemu obvestila o nameri priprave OPPN odloči o tem ali je treba za OPPN za obnovo izvesti celovito presojo vplivov na okolje. Pri tem se ministrstvo predhodno posvetuje tudi z ministrstvi in organizacijami, pristojnimi za področja, na katera bi OPPN za obnovo lahko pomembno vplival. Po določilu drugega odstavka tega člena območja, za katera se lahko sprejme OPPN za obnovo, določi vlada.

Ministrstvo je pregledalo poslano dokumentacijo in ugotovilo, da obravnavani OPPN za obnovo načrtuje ureditve, ki se nanašajo na potek razbremenilnika in območje retenzijskih površin s potrebnimi ureditvami. Razbremenilnik in zadrževalnik sta namenjena odvodnji in zadrževanju visokih voda vodotoka Reka in njegovih pritokov v konicah visokovodnega vala. Območje je načrtovano kot suhi zadrževalnik, z možnostjo poplavljanja kmetijskih in gozdnih površin.

Ministrstvo je iz uradnih evidenc Atlas voda ugotovilo, da je del območja plana v poplavnem območju, del pa zajema vodno telo. Vodno telo ima status varstvenega revirja, z omenjenim planom se bo posegalo v vodotok. Izvedba plana bo povzročila kumulativne vplive katerih trajnost in reverzibilnost je očitna, čeprav ni možno z gotovostjo napovedati pogostost vplivov, ki bodo predvsem na kmetijsko zemljo in gozd v obdobjih, ko bo suhi zadrževalnik z razbremenilnikom v svoji osnovni funkciji delovanja. Plan je sicer prvotno namenjen zagotavljanju večje poplavne varnosti v občini Cerklje na Gorenjskem, zato bo celovita presoja vplivov na okolje pokazala ali je plan ustrezen in kateri so omilitveni ukrepi, ki bodo izvedbo plana naredili sprejemljivo.

Ministrstvo se je v tem upravnem postopku posvetovalo tudi z ministrstvi in organizacijami pristojnimi za področja, na katera bi OPPN za obnovo lahko pomembno vplival. Zavod RS za varstvo narave je v mnenju št. 3563-0584/2023-8 zapisal, da presoje sprejemljivosti vplivov izvedbe plana v naravo na varovana območja ni treba izvesti. Ministrstvo za kulturo je v mnenju št. 35012-17/2025-3340-4 zapisalo, da ocenjujejo, da verjetnost pomembnejših vplivov plana na kulturno dediščino ne bo bistvena. Ministrstvo za zdravje je v mnenju št. 354-17/2025-4, 4. 2. 2025 pritrdilo mnenju Nacionalnega laboratorija za zdravje, okolje in hrano št. 2940-09/1649-25/NP-5420439, 4. 2. 2025, iz katerega izhaja, da s stališča njihove pristojnosti ni treba izvesti celovite presoje vplivov na okolje.

Zavod za ribištvo Slovenije je v mnenju št. 4201-19/2025-4 zapisal, da bo imel OPPN – O Suhi graben pomemben vpliv na okolje s stališča ribištva, ker gre za vodotok (reko Reko), ki je salmonidni gojitveni revir.

Ministrstvo za kmetijstvo, gozdarstvo in prehrano, ki je bilo zaprošeno za mnenje, se ni odzvalo. Direkcija RS za vode, ki je bila zaprošena za mnenje, se ni odzvala.

Ministrstvo je 7. 2. 2025 pozvalo stranko, da se izjasni o dejstvih in okoliščinah, ki so pomembne za odločitev. Pooblaščenec stranke je 14. 2. 2025 podal Izjasnitev o dejstvih št. 05/2025 v katerih je navedel razloge, zakaj je obravnavani OPPN – O- Suhi graben potrebno izvesti. Ministrstvo se z navedbami strinja in tudi samo meni, da je OPPN – O Suhi graben potrebno realizirati z namenom, da se izboljša poplavna varnost naselji Grad, Cerklje, Brnik in okoliških zaselkov, hkrati pa je odločilo, da je celovita presoja vplivov na okolje potrebna z namenom, da se ovrednoti vplive plana na okolje in poišče omilitvene ukrepe, ki bodo zagotovili, da bo plan s svojimi vplivi sprejemljiv.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se lahko vloži pisno pri navedenem sodišču.

Postopek vodil:

 Jernej Per dr. Tanja Pucelj Vidović

podsekretar vodja Sektorja za okoljske presoje

Vročiti (elektronsko ZUP):

- Občina Cerklje na Gorenjskem, obcinacerklje@siol.net

- UB URBANISTIČNI BIRO d. o. o., info@ub-biro.si